เราขับผ่านซอยวัดโพธิ์แมน (นราธิวาสฯ 24) บ่อยมากเพราะทะลุออกเส้นสาธุประดิษฐ์ได้ เห็นนานแล้วว่ามี Starbucks อยู่ใต้อาคาร Belle Park ครั้งนี้ขอลองแวะใช้บริการซะหน่อย แต่ก็เจอปัญหาตั้งแต่ตอนจอดรถ เราจอดรถหน้าคอนโดที่ตีช่องๆ ด้วยเส้นขาวเอาไว้ พอจอดเสร็จ ลงจากรถ แม่ค้าที่ตั้งรถเข็นขายของอยู่บนฟุตบาทริมถนนก็มาไล่ ไม่ให้เราจอด ที่จอดของคอนโด แม่ค้ามีสิทธิ์อะไรมาสั่งเราห้ามจอด??? แต่เรามาหาขนมกิน ขี้เกียจมีเรื่อง ยอมขยับรถไปจอดที่อื่นก็ได้ (แต่พอเรากินเสร็จออกมาก็มีรถคนอื่นมาจอดตรงนั้นอยู่ดี สงสัยแม่ค้าจะเจอคนไม่ยอมเข้าให้) 

ในร้าน Starbucks มีที่ว่างทั้งด้านในและด้านนอก สาขานี้คนไม่เยอะอย่างที่อื่น เดินไปดูตู้ขนมเค้กก่อนเลย อุ๊ย! มีเค้กหน้าตาแปลกเหลืออยู่ชิ้นนึง คือ Chestnut White Chocolate Cake (135) ไม่เคยเจอที่สาขาอื่น บอกพนักงานทันทีเอาชิ้นนี้เลย ส่วนสมาชิกที่ไปด้วยเลือก Starbucks Signature Chocolate Cake (125) 

- Chestnut White Chocolate Cake มีความเป็นเกาลัดชัดเจนมาก กินปุ๊บรู้ปั๊บ เป็นเค้กที่แปลก มีความมันของเกาลัดที่อร่อย ไม่ใช่มันเลี่ยนแบบครีม โดยรวมหวานมัน รสสัมผัสรู้สึกได้ถึงเนื้อเกาลัดบดที่สากนิดๆ
- Starbucks Signature Chocolate Cake อร่อยเข้มข้น

หลังกินเค้กเสร็จเราไปขอน้ำดื่มเพิ่มที่เคาน์เตอร์ พนักงานหญิงถามอย่างอารมณ์ดีว่าจะรับอะไรเพิ่มมั้ย เราเลยลองถามว่าที่สาขานี้มีเครื่องดื่มให้ลูกค้าทดลองชิมเหมือนสาขาอื่นรึเปล่า พนักงานบอกว่าใกล้ถึงเวลาพอดี เดี๋ยวทำให้เลย รอแป๊บนึงค่ะ (ดีจัง) แล้วพนักงานก็ทำ Green Tea Strawberry Blossom Frappuccino ออกมาถาดนึงให้ลูกค้าได้ชิมกัน